Neuvoston asetus (EY) N:o 1244/2001, annettu 19 päivänä kesäkuuta 2001, yhteisen maatalouspolitiikan mukaisia suoran tuen järjestelmiä koskevista yhteisistä säännöistä annetun asetuksen (EY) N:o 1259/1999 muuttamisesta



Virallinen lehti nro L 173 , 27/06/2001 s. 0001 - 0004



Neuvoston asetus (EY) N:o 1244/2001, annettu 19 päivänä kesäkuuta 2001, yhteisen maatalouspolitiikan mukaisia suoran tuen järjestelmiä koskevista yhteisistä säännöistä annetun asetuksen (EY) N:o 1259/1999 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Tilastot osoittavat useiden yhteisen maatalouspolitiikan tulotukijärjestelmien suorien tukien osalta, että monet viljelijät saavat hyvin pieniä tukimääriä. Tukijärjestelmissä ei tehdä eroa pieniä ja suuria määriä saavien viljelijöiden välillä, ja tukikelpoisuusedellytykset sekä hallintoa ja valvontaa koskevat säännökset ovat samoja. (2) Yksinkertaistetun tukijärjestelmän käyttöönotto pieniä tukimääriä saaville viljelijöille voi vähentää viljelijöiden, kansallisten viranomaisten ja komission hallinnollisen työn määrää. On aiheellista testata tällaisen järjestelmän tehokkuus koeajalla. Pieniin määriin oikeutettujen tai pienemmän määrän hyväksyvien viljelijöiden olisi saatava vähimmäisajan kuluessa yksi vuosittainen kertamaksu yksinkertaistettujen edellytysten mukaisesti. Järjestelmän väliaikaisuudesta johtuen siihen osallistuminen on vapaaehtoista sekä jäsenvaltioille että niiden jäsenvaltioiden viljelijöille, jotka päättävät soveltaa järjestelmää. (3) Hallinnollisten menettelyjen yksinkertaistamiseksi jäsenvaltioiden olisi sallittava suorittaa järjestelmään osallistuville viljelijöille yhdistettyjä kertamaksuja, jotka kattavat tästä yksinkertaistetusta järjestelmästä ja muista järjestelmistä myönnettävät tuet. (4) Koska järjestelmä toimii koeajalla, on tarpeen antaa komissiolle mahdollisuus joustaa järjestelmän täytäntöönpanossa, edellä sanotun kuitenkaan rajoittamatta asetuksessa (EY) N:o 1259/1999(3) vahvistettujen suoran tuen järjestelmiä koskevien voimassa olevien yhteisten sääntöjen soveltamista. Yksinkertaistamisen saavuttamiseksi saattaa joissain tarkkaan määritellyissä ja perustelluissa tapauksissa lisäksi olla tarpeen poiketa tukia koskevissa asetuksissa sekä tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetussa neuvoston asetuksessa (ETY) N:o 3508/92(4) säädetyistä voimassa olevista säännöistä. (5) Asetuksessa (EY) N:o 1259/1999 vahvistetaan yhteisen maatalouspolitiikan mukaisia suoran tuen järjestelmiä koskevat yhteiset säännöt. Sen vuoksi on aiheellista muuttaa kyseistä asetusta yksinkertaistetun järjestelmän sisällyttämiseksi siihen. (6) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(5) mukaisesti, ON ANTANUT TÄMÄN ASETUKSEN: 1 artikla Muutetaan asetus (EY) N:o 1259/1999 seuraavasti: 1. Lisätään artikla seuraavasti: " 2a artikla 1. Kalenterivuosiksi 2000-2005 otetaan käyttöön yksinkertaistettu järjestelmä, jossa jäsenvaltiot voivat päättää, että seuraavien tukijärjestelmien maksut suoritetaan tässä artiklassa säädettyjen edellytysten ja sen täytäntöönpanoa varten hyväksyttyjen sääntöjen mukaisesti: - asetuksen (EY) N:o 1251/1999(6) 2, 4 ja 5 artiklassa säädetyt peltokasvien pinta-alatuet nurmisäilörehutuet, lisämäärät, kesantopalkkio, durumvehnän lisäpalkkio ja erityistuki mukaan luettuina, - asetuksen (EY) N:o 1577/96(7) 1 artiklassa säädetty palkoviljojen pinta-alatuki, - asetuksen (EY) N:o 3072/95(8) 6 artiklassa säädetty riisin pinta-alatuki, - asetuksen (EY) N:o 1254/1999(9) 4, 6, 10, 13 ja 14 artiklassa säädetty erityispalkkio, emolehmäpalkkio, hiehoille maksettava emolehmäpalkkio ja yhteisrahoitettu kansallinen emolehmäpalkkion lisäpalkkio, laajaperäistämispalkkio sekä tässä luetelmakohdassa tarkoitettujen tukien lisäksi maksettavat lisätuet mukaan luettuina, - asetuksen (EY) N:o 2467/98(10) 5 artiklassa säädetty uuhi- ja vuohipalkkio sekä epäsuotuisien alueiden tuki. Ensimmäisessä alakohdassa mainittuihin asetuksiin viitataan jäljempänä ilmaisulla 'asiaa koskevat asetukset'. 2. Yksinkertaistettuun järjestelmään osallistuminen on vapaaehtoista. Hakijat voivat osallistua järjestelmään, jos he ovat saaneet tukea vähintään yhdestä siihen kuuluvasta tukijärjestelmästä kunakin hakemusvuotta edeltäneenä kolmena kalenterivuonna. Viljelijät, jotka saavat asetuksen (EY) N:o 1257/1999 mukaista varhaiseläketukea, eivät voi osallistua järjestelmään. 3. Määrä, jonka viljelijä voi saada järjestelmästä, on sen mukaan, kumpi niistä on korkeampi, joko: a) asiaa koskevien asetusten mukaisesti hakemusvuotta edeltäneiden kolmen kalenterivuoden aikana myönnettyjen määrien keskiarvo tai b) asiaa koskevien asetusten mukaisesti hakemusvuotta edeltävänä kalenterivuonna myönnetty kokonaismäärä. Asetuksen (ETY) N:o 1308/70(11) 4 artiklassa säädetyt pellavan ja hampun pinta-alatuet otetaan huomioon tuen laskemisessa. Jos tämän asetuksen 4 artiklaa sovelletaan a ja b alakohdassa tarkoitettuina viiteajanjaksoina, a ja b alakohdassa tarkoitetut määrät lasketaan määrinä, jotka olisi myönnetty ennen 4 artiklan soveltamista. 4. Edellä 3 kohdassa tarkoitettu määrä on 1250 euroa. Hakijat, jotka voisivat saada suurempia määriä asiaa koskevien asetusten mukaisesti, voivat liittyä yksinkertaistettuun järjestelmään, jos he hyväksyvät saavansa enintään enimmäismäärän, edellä sanotun kuitenkaan rajoittamatta 5 kohdan soveltamista. Yksinkertaistetun järjestelmän tuki maksetaan kerran vuodessa alkaen siitä vuodesta, jona hakemus järjestelmään liittymiseksi jätetään, vuoteen 2005 asti. 5. Jäsenvaltiot voivat päättää soveltaa 4 artiklaa yksinkertaistettuun järjestelmään. 6. Hakijat sitoutuvat säilyttämään maan hyvässä viljelykunnossa. He voivat käyttää maata kaikkiin maataloustarkoituksiin lukuun ottamatta CN-koodiin 5302 10 00 kuuluvaa hampun tuotantoa. Jäsenvaltioiden on määriteltävä hyvä viljelykunto ottaen erityisesti huomioon toimenpiteet, jotka ne ovat toteuttaneet tämän asetuksen ja asetuksen (EY) N:o 2316/1999(12) 19 artiklan 4 kohdan soveltamiseksi. 7. Jäsenvaltiot voivat päättää, että yksinkertaistettu järjestelmä pannaan täytäntöön kansallisella tai alueellisella tasolla ja että yksinkertaistetun järjestelmän maksupäivä yhdistetään jonkin muun tukijärjestelmän maksupäivän kanssa.". 2. Korvataan 11 artikla seuraavasti: " 11 artikla Yksityiskohtaiset säännöt 1. Komissiota avustavat asetuksen (EY) N:o 1766/92(13) 23 artiklalla perustettu viljojen hallintokomitea tai tarvittaessa muut asiaankuuluvat hallintokomiteat. 2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä. 3. Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi. 4. Komissio hyväksyy 2 kohdan mukaisesti: - edellä olevan 2a artiklan soveltamista koskevat yksityiskohtaiset säännöt, yksinkertaistamisen saavuttamiseksi tarvittavat poikkeukset asiaa koskevista asetuksista ja asetuksesta (ETY) N:o 3508/92(14), erityisesti tukikelpoisuusedellytyksiä, soveltamispäivämääriä sekä maksua ja valvontaa koskevien säännösten poikkeukset, sekä yksityiskohtaiset säännöt yksinkertaistetun järjestelmän kattamaa alaa ja tuotantoa koskevien kaksinkertaisten vaatimusten välttämiseksi. - tarvittaessa liitteen muutokset, ottaen huomioon 1 artiklassa esitetyt perusteet, ja - tarvittaessa tämän asetuksen soveltamista koskevat yksityiskohtaiset säännöt, joihin sisältyvät erityisesti ne toimenpiteet, joiden tarkoituksena on estää 3 ja 4 artiklan säännösten kiertäminen sekä ne, jotka koskevat 7 artiklaa.". 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 19 päivänä kesäkuuta 2001. Neuvoston puolesta Puheenjohtaja M. Winberg (1) EYVL C 120 E, 24.4.2001, s. 146. (2) Lausunto annettu 14. kesäkuuta 2001 (ei vielä julkaistu virallisessa lehdessä). (3) EYVL L 160, 26.6.1999, s. 113. (4) EYVL L 355, 5.12.1992, s. 1, asetus sellaisena kuin se on viimeksi muutettuna komission asetuksella (EY) N:o 495/2001 (EYVL L 72, 14.3.2001, s. 6). (5) EYVL L 184, 17.7.1999, s. 23. (6) Neuvoston asetus (EY) N:o 1251/1999, annettu 17 päivänä toukokuuta 1999, tukijärjestelmästä tiettyjen peltokasvien viljelijöille (EYVL L 160, 26.6.1999, s. 1), asetus sellaisena kuin se on viimeksi muutettuna asetuksella (EY) N:o 1038/2001 (EYVL L 145, 31.5.2001, s. 16). (7) Neuvoston asetus (EY) N:o 1577/96, annettu 30 päivänä heinäkuuta 1996, tiettyjä palkoviljoja koskevasta erityistoimenpiteestä (EYVL L 206, 16.8.1996, s. 4), asetus sellaisena kuin se on viimeksi muutettuna asetuksella (EY) N:o 811/2000 (EYVL L 100, 20.4.2000, s. 1). (8) Neuvoston asetus (EY) N:o 3072/95, annettu 22 päivänä joulukuuta 1995, riisin yhteisestä markkinajärjestelystä (EYVL L 329, 30.12.1995, s. 18), asetus sellaisena kuin se on viimeksi muutettuna asetuksella (EY) N:o 1667/2000 (EYVL L 193, 29.7.2000, s. 3). (9) Neuvoston asetus (EY) N:o 1254/1999, annettu 17 päivänä toukokuuta 1999, naudanliha-alan yhteisestä markkinajärjestelystä (EYVL L 160, 26.6.1999, s. 21). (10) Neuvoston asetus (EY) N:o 2467/98 annettu 3 päivänä marraskuuta 1998, lampaan- ja vuohenliha-alan yhteisestä markkinajärjestelystä (EYVL L 312, 20.11.1998, s. 1), asetus sellaisena kuin se on viimeksi muutettuna asetuksella (EY) N:o 1669/2000 (EYVL L 193, 29.7.2000, s. 8). (11) Neuvoston asetus (ETY) N:o 1308/70, annettu 29 päivänä kesäkuuta 1970, pellava- ja hamppualan yhteisestä markkinajärjestelystä (EYVL L 146, 4.7.1970, s. 1), asetus sellaisena kuin se on viimeksi muutettuna asetuksella (EY) N:o 2826/2000 (EYVL L 328, 23.12.2000, s. 2). (12) Komission asetus (EY) N:o 2316/1999, annettu 22 päivänä lokakuuta 1999, tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä (EYVL L 280, 30.10.1999, s. 43), asetus sellaisena kuin se on viimeksi muutettuna asetuksella (EY) N:o 946/2001 (EYVL L 133, 16.5.2001, s. 8). (13) Neuvoston asetus (ETY) N:o 1766/92, annettu 30 päivänä kesäkuuta 1992, vilja-alan yhteisestä markkinajärjestelystä (EYVL L 181, 1.7.1992, s. 21), asetus sellaisena kuin se on viimeksi muutettuna asetuksella (EY) N:o 1666/2000 (EYVL L 193, 29.7.2000, s. 1). (14) Neuvoston asetus (ETY) N:o 3508/92, annettu 27 päivänä marraskuuta 1992, tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä (EYVL L 355, 5.12.1992, s. 1), asetus sellaisena kuin se on viimeksi muutettuna komission asetuksella (EY) N:o 495/2001 (EYVL L 72, 14.3.2001, s. 6).